ඊයේ රාත්‍රියේ ඇද හැලූණු අධික වර්ෂාව සමග නිල්වලා ගගේ ජල මට්ටම පානදුගම ප්‍රදේශයෙන් ඉහළ යාමත් සමග මෝයකට පුළුල් කිරීමේ කටයුතු ආරම්භ කළ බව මාතර දිස්ත්‍රික් ආපදා කළමනාකරණ මධ්‍යස්ථානය සඳහන් කළා.මේ අතර, දිවයිනට බලපා ඇති අයහපත් කාලගුණයෙන් වැඩිම බලපෑමට ලක්ව ඇති කෑගල්ල දිස්ත්‍රික්කයේ පවුල් 530කට අයත් පුද්ගලයින් 1805 දෙනෙකු පීඩාවට පත්ව තිබෙනවා.කෑගල්ල - වල්දෙණිය ප්‍රදේශයේදී නිවසක් මතට පස් කණ්ඩියක් කඩා වැටීමෙන් අතුරුදන්ව සිටි 65 හැවිරිදි කාන්තාවගේ සිරුර සොයා ගෙන ඇති අතර, කෑගල්ල වට්ටාරම ප්‍රදේශයේදී ද පුද්ගලයෙකු දියේ ගිලී ජීවිතක්ෂයට පත්ව තිබුණා.දිවයිනේ සෙසු ප්‍රදේශවලට තද වැසි ලැබුණ ද, මහවැලි ජලාශ ආශ්‍රිත ඉහළ කඳුකර ප්‍රදේශවලට මේ දක්වා පවතින්නේ සාමාන්‍ය වැසි තත්ත්වයක් බැවින් මහවැලි ජලාශ පිටාර මටටමට පැමිණ නොමැති බව ශ්‍රී ලංකා මහවැලි අධිකාරිය පවසනවා.මේ අතර, අයහපත් කාලගුණ තත්ත්වය හේතුවෙන් දිවයිනේ ප්‍රදේශ ගණනාවක සිදුව ඇති විදුලිය බිද වැටීම් පැය 24ක් තුළ යථා තත්ත්වයට පත් කරන්නැයි විදුලිබල හා බලශක්ති අමාත්‍ය මහින්ද අමරවීර ලංකා විදුලිබල මණ්ඩලයට උපදෙස් ලබාදී තිබෙනවා.අයහපත් කාලගුණයත් සමඟ විදුලි රැහැන් පද්ධතියට සිදුවූ හානි හේතුවෙන් මේ වන විට ප්‍රදේශ ගණනාවක පවුල් 44,000ක් පමණ විදුලිය නොමැතිව පීඩා විදින බවට වාර්තා වී ඇති බවයි එම අමාත්‍යාංශය සඳහන් කළේ.